b'\n_START_ARTICLE_\nTommi Leinonen\n_START_SECTION_\nSeuraura\n_START_PARAGRAPH_\nLeinonen aloitti j\xc3\xa4\xc3\xa4kiekon Kajaanin Hokissa. H\xc3\xa4n pelasi siell\xc3\xa4 F-junioriksi asti, jonka j\xc3\xa4lkeen Leinonen muutti Ouluun ja siirtyi pelaamaan varsinaiseen kasvattajaseuraansa K\xc3\xa4rppiin. Kaudella 2004\xe2\x80\x932005 h\xc3\xa4n oli joukkueen A-nuorten tehokkain puolustaja tehoilla 9+11=20, joilla Leinonen sijoittui A-nuorten SM-liigan puolustajien pistep\xc3\xb6rssiss\xc3\xa4 nelj\xc3\xa4nneksi. Pittsburgh Penguins varasi h\xc3\xa4net nelj\xc3\xa4nnell\xc3\xa4 kierroksella 125. pelaajana NHL:n varaustilaisuudessa 2005._NEWLINE_Lokakuussa 2005 Leinonen solmi kaksivuotisen SM-liigasopimuksen K\xc3\xa4rppien kanssa. H\xc3\xa4n pelasi kuitenkin suurimman osan kaudesta 2005\xe2\x80\x932006 viel\xc3\xa4 joukkueen A-nuorissa, joiden tehokkain puolustaja Leinonen oli tehoilla 8+7=15. H\xc3\xa4n voitti siell\xc3\xa4 kauden p\xc3\xa4\xc3\xa4tteeksi SM-hopeaa. Leinonen pelasi kauden aikana my\xc3\xb6s kolme SM-liigaottelua ilman tehopisteit\xc3\xa4. H\xc3\xa4n pelasi miesten pelej\xc3\xa4 my\xc3\xb6s kuuden Mestis-ottelun verran alle 20-vuotiaiden maajoukkueessa. Kaudella 2006\xe2\x80\x932007 Leinonen pelasi 13 SM-liigaottelua ja alle 20-vuotiaiden maajoukkueessa seitsem\xc3\xa4n Mestis-ottelua._NEWLINE_Kaudeksi 2007\xe2\x80\x932008 Leinonen siirtyi kaksivuotisella sopimuksella H\xc3\xa4meenlinnan Pallokerhoon. H\xc3\xa4n pelasi varsinaisen tulokaskautensa SM-liigassa ja teki 53 runkosarjaottelussa tehot 2+3=5. Leinosen liigauran avausmaali syntyi 23. lokakuuta 2007 vieraissa Tapparaa vastaan. H\xc3\xa4n pelasi kauden aikana my\xc3\xb6s yhden Mestis-ottelun lainalla TuTossa lokakuussa 2007. Kaudella 2008\xe2\x80\x932009 Leinonen pelasi 25 SM-liigaottelua ilman tehopisteit\xc3\xa4. H\xc3\xa4n pelasi my\xc3\xb6s Mestist\xc3\xa4 Lemp\xc3\xa4\xc3\xa4l\xc3\xa4n Kisassa ja Kajaanin Hokissa, jonne Leinonen siirtyi loppukauden kattavalla lainasopimuksella siirtorajan kynnyksell\xc3\xa4 tammikuussa 2009. H\xc3\xa4n voitti kauden p\xc3\xa4\xc3\xa4tteeksi Mestis-pronssia._NEWLINE_Hein\xc3\xa4kuussa 2009 Leinonen palasi try-out-sopimuksella kasvattajaseuraansa K\xc3\xa4rppiin, mutta j\xc3\xa4i ilman sopimusta ja palasi elokuussa vuoden mittaisella sopimuksella Hokkiin. Yhden siell\xc3\xa4 vietetyn kauden j\xc3\xa4lkeen h\xc3\xa4n palasi Ouluun ja siirtyi Mestiksen nousijajoukkue Kiekko-Laserin riveihin kaudeksi 2010\xe2\x80\x932011. Leinonen oli 13 sy\xc3\xb6t\xc3\xb6ll\xc3\xa4\xc3\xa4n joukkueen eniten sy\xc3\xb6tt\xc3\xb6pisteit\xc3\xa4 tehnyt puolustaja. H\xc3\xa4n jatkoi sopimustaan vuodella hein\xc3\xa4kuussa 2011._NEWLINE_Kiekko-Laserin Mestis-kausi 2011\xe2\x80\x932012 p\xc3\xa4\xc3\xa4ttyi joulukuussa 2011 konkurssiin. Leinonen l\xc3\xb6ysi samassa kuussa uuden seuran tehdess\xc3\xa4\xc3\xa4n loppukauden kattavan sopimuksen Italian toiseksi korkeimmalla sarjatasolla, Serie A2:ssa pelaavan HC Meranon kanssa. Kauden 2012\xe2\x80\x932013 h\xc3\xa4n aloitti Suomi-sarjajoukkue Haukiputaan Ahmoissa, mutta Leinonen siirtyi marraskuussa 2012 loppukaudeksi Inter-National-League -joukkue EHC Lustenaun riveihin. H\xc3\xa4n oli kauden 2013\xe2\x80\x932014 pelaamatta, kunnes Leinonen palasi kaudeksi 2014\xe2\x80\x932015 taas Ouluun ja siirtyi II-divisioonajoukkue Ule\xc3\xa5borg A.I.K:n paitaan. H\xc3\xa4n oli nostamassa joukkuetta kauden p\xc3\xa4\xc3\xa4tteeksi Suomi-sarjaan.'